# Neljän kynttilän rukous rauhan puolesta

(Verkkokirkkoon tai rukoushetkeen)

Palava kynttilä on rukouksen symboli. Tänään rukoilemme sytyttäen samalla neljä kynttilää.

## [Sytytetään ensimmäinen kynttilä]

Ajattelemme sodan uhreja ja rukoilemme heidän puolestaan:

kuolleiden ja haavoittuneiden puolesta,

läheisensä menettäneiden puolesta,

kotinsa menettäneiden puolesta,

yhteiskunnan rakenteiden hajoamisesta kärsivien puolesta.

Jumala, Isämme ja Luojamme,

me turvaudumme hädässämme sinuun.

Me rukoilemme heidän puolestaan, joiden elämän arki [Ukrainassa] on särkynyt

ja jotka eivät löydä mistään turvallista paikkaa.

Auta heitä.

Anna lohdutuksesi itkeville ja sureville.

Armahda niitä, jotka ovat tahtomattaan joutuneet mukaan taisteluihin.

Herra, armahda!

## [Sytytetään toinen kynttilä]

Rukoilemme kaikkien pakolaisten puolesta.

Varjele pakomatkalla olevia lapsia ja naisia.

Tue ja vahvista niitä, jotka eivät voi paeta sotaa:

vanhuksia, vammaisia ja sairaita.

Kiitos kaikkien niiden myötätunnosta, jotka auttavat pakomatkalla olevia.

Anna heille kestävyyttä ja kekseliäisyyttä.

Auta meitä kaikkia löytämään tapoja, joilla voimme auttaa.

Herra, armahda!

## [Sytytetään kolmas kynttilä]

Ajattelemme kaikkia niitä, jotka toimivat sodan lopettamiseksi ja

jotka toimivat rauhan puolesta Ukrainassa, Venäjällä, Suomessa ja koko maailmassa.

Anna pyrkimyksen rauhaan ohjata valintojamme sekä

pienissä arkisissa että yhteiskunnan suurissa ratkaisuissa.

Tee meistä rauhantekijöitä.

Pidä yllä toivon liekkiä niin Ukrainassa kuin meidän keskuudessamme.

Herra, armahda!

## [Sytytetään neljäs kynttilä]

Ajattelemme kaikkia, jotka ovat peloissaan tai ahdistuneita.

Auta meitä löytämään helpotusta ahdistukseen,

lohdutusta suruun ja

turvaa pelkojemme keskelle.

Auta meitä ojentamaan kätemme kohti toisiamme.

Pyhä ja ihmisiä rakastava Jumala,

auta meitä tuntemaan sinun rakkautesi,

sinun lohdutuksesi ja apusi.

Ole meidän kanssamme,

ole turvamme nyt ja aina.

Aamen.